ORDE do 13 de abril de 2005 de aprobación definitiva da 2ª Modificación puntual do Plan Xeral de Ordenación Urbana de Celanova (Ourense) entre as Casas Baratas e o Campo de Fútbol. (Expediente OU-03005).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 19/05/2005

O Concello de Celanova dispón dun Plan Xeral de Ordenación Urbana aprobado definitivamente o 9 de maio de 1995, que posteriormente foi obxecto, sobre a mesma zona afectada polo expediente que hoxe se tramita, dunha modificación puntual aprobada definitivamente polo dito concello o 18 de maio de 1999.
O expediente que agora se tramita ten por obxecto acadar unha segunda modificación puntual do dito plan xeral, na mesma zona afectada por aquela modificación aprobada definitivamente no ano 1999, coa que se pretende o reaxuste de localización dunhas vivendas de protección oficial nun ámbito cualificado como zona verde polo vixente planeamento. Esta modificación, que mantén o mesmo fin daquela actuación de 1999 pero variando o seu límite, leva consigo unha alteración de zonas verdes e, polo tanto, para a súa aprobación definitiva é necesario que conte co informe favorable da Comisión Superior de Urbanismo de Galicia, segundo dispón o artigo 94.4º da Lei 9/2002, do 30 de decembro, de ordenación urbanística e protección do medio rural de Galicia (DOG número 252, do 31 de decembro) (desde agora Louga).
De conformidade co disposto na dita disposición transitoria primeira 1.g) da Louga, as modificacións do planeamento vixente á entrada en vigor desta lei deben axustarse ao disposto nela, polo que, consonte ao sinalado no seu artigo 93.4), as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación, sen prexuízo de que tamén deban cumprir as demais condicións e trámites que ao efecto prevé a dita lei en razón ás pretensións que conteñan. Nese aspecto, cómpre ter en conta, entre outros, os seguintes particulares:
Terminada a fase de elaboración da modificación e logo diversas actuacións, o concello de razón tras aprobar inicialmente o expediente o 8 de novembro de 2004, e de sometelo á información pública polo prazo dun mes, sen que fosen formuladas alegacións, aprobouno provisionalmente na súa sesión Plenaria do 10 de xaneiro de 2005.
A Comisión Superior de Urbanismo de Galicia, en sesión do 18 de marzo de 2005, informou favorablemente o expediente para os efectos do disposto no artigo 94.4) a Louga.
Examinado o proxecto aprobado provisionalmente e remitido para a súa aprobación definitiva, obsérvase que nel non consta o carácter e titularidade
da zona verde, polo que, dada a súa natureza, cómpre deixar constancia de que esta deberá ser de dominio e uso público e de carácter local.
De conformidade co disposto nos artigos 93 e 94.4) da Louga, a competencia para a aprobación definitiva das modificacións do planeamento que comporten unha alteración das zonas verdes correspóndelle ao conselleiro competente en materia de urbanismo e ordenación do territorio, logo de informe favorable da Comisión Superior de Urbanismo de Galicia que, como anteriormente se recolle, para o caso que nos ocupa foi emitido na súa sesión do 18 de marzo do ano que corre.
En consecuencia, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e co informe favorable da Comisión Superior de Urbanismo de Galicia, así como a proposta da Dirección Xeral de Urbanismo, desta mesma data,
DISPOÑO:
Artigo 1º
Aprobar definitivamente o expediente da 2ª Modificación puntual do Plan Xeral de Ordenación Urbana de Celanova (Ourense) entre as Casas Baratas e o Campo de Fútbol, aprobado provisionalmente polo Pleno do Concello de Celanova o 10 de xaneiro de 2005, coa expresa precisión de que a zona verde será de dominio e uso público e de carácter local.
Artigo 2º
De conformidade co aquí aprobado e co disposto polos artigos 92 da dita Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP de Ourense normativa e ordenanzas desta modificación aprobada definitivamente, nas que estará debidamente recollida a precisión sinalada no artigo 1 desta orde.
Disposicións derradeiras
Primeira.-Recursos.
Segundo o disposto no artigo 85.9) da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Segunda.-Entrada en vigor.
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 13 de abril de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda